Abedi ei ollut 350 jihadistin listalla, joiden tiedustelupalvelu tietää palanneen Britanniaan konfliktialueilta.

Britannian poliisi vahvisti tiistaina, että Manchester Arenalla itsemurhapommin räjäyttänyt mies oli libyalaista syntyperää oleva manchesterilainen Salman Ramadan Abedi, 22. Maanantai-illan iskussa kuoli 22 ihmistä ja 59 haavoittui.

Abedin nimi oli tuttu turvallisuuspalvelulle. Hän ei kuitenkaan ollut aktiivisen tutkinnan kohteena, eikä häntä pidetty korkeana riskinä. Viranomaiset tiesivät Abedinilla olevan ääriajattelua - samalla tavoin kuin he tiesivät Lontoon Westministerissä ihmisten päälle autolla ajaneella Khalid Masoodilla olleen.

Abedi ei ollut 350 jihadistin listalla, joiden tiedustelupalvelu tietää palanneen Britanniaan konfliktialueilta.

Brittipoliisi ja -tiedustelu pyrkivät ensisijaisesti selvittämään, toimiko Abedi yksin vai osana laajempaa terroristiverkostoa sekä auttoiko joku häntä pommin rakentamisessa.

Terroristijärjestö Isis on ilmoittanut olleensa vastuussa iskusta, mutta poliisi ei ole löytänyt mitään todisteita tästä. Isis perinteisesti ilmoittaa olevansa vastuussa liki kaikista iskuista, lännessä ja idässä.

Isku on järkyttänyt myös Manchesterin muslimiyhteisöä. EPA / AOP

Hiljainen poika

Jo ennen kuin Abedin nimi annettiin julkisuuteen, monet Manchesterin libyalaisyhteisössä spekuloivat, olisiko itsemurhapommimies yksi heistä. Libyassa tehtiin vallankumous arabikevään aikana vuonna 2011, ja Britannia oli mukana pommittamassa maata.

Abedi oli kuitenkin brittiläissyntyinen. Häntä on kuvailtu hiljaiseksi, uskonnolliseksi ja vanhempia kunnioittavaksi mieheksi. Kukaan hänen läheisistään ei olisi uskonut, että hänestä tulee terroristi ja joukkomurhaaja.

- Salman? Olen hämmästynyt. Hän oli niin hiljainen poika, aina kunnioittava minua kohtaan. Hänen veljensä Ismail oli menevää tyyppiä, mutta Salman oli hyvin hiljainen. Hän on täysin epätodennäköinen henkilö tällaisen tekijäksi, libyalaisyhteisöön kuuluva henkilö sanoi Guardianille.

Salman kävi isänsä ja veljensä Ismailinkanssa säännöllisesti moskeijassa Manchesterissa. Hänen isänsä Abu Ismail on tunnettu henkilö yhteisössä. Guardianin lähteen mukaan pojat opettelivat Koraania ulkoa.

Palasi hiljattain Libyasta

Poliisi pidätti tiistaina Salmanin 23-vuotiaan veljen Ismailin, joka on vangittuna.

- Abu Ismail järkyttyy suunniltaan. Hän on aina noussut jihadistista ideologiaa vastaan, ja tämä Isis-homma ei edes ole jihadia, se on rikollisuutta. Tämä tuhoaa heidän perheensä, lähde sanoi Guardianille.

Abu Ismail Abedin uskotaan olevan paraikaa Libyan Tripolissa ja hänen vaimonsa Samian Manchesterissa. Pariskunnalla on lisäksi yksi poika ja tyttö.

Perheen tunteva henkilö uskoo, että Salman Abedi on radikalisoitunut Britanniassa, ei Libyassa. Times-lehden mukaan Abedi oli kuitenkin hiljattain palannut Libyasta. Viranomaiset pyrkivät nyt selvittämään, saiko Abedi terroristikoulutusta maassa ja osallistuiko hän siellä mahdollisesti Isisin tai al-Qaidan leirille.

- Hän meni Libyaan kolme viikkoa sitten ja palasi takaisin vain muutama päivä sitten, Abedin koulutoveri kertoi Timesille.